FN บวก 3.95% คาดกำไร Q4 โตทะลัก รับอานิสงส์มาตรการช้อปช่วยชาติ
FN บวก 3.95% ทำนิวไฮตั้งแต่เข้าตลาดฯ ล่าสุด ณ เวลา 11.52 น. ราคาอยู่ที่ 9.20 บาท บวก 0.35 บาท หรือ 3.95% สูงสุดที่ 9.25 บาท ต่ำสุดที่ 8.80 บาท มูลค่าซื้อขายที่ 52.31 ล้านบาท โบรกฯ แนะ “ซื้อ” ชูเป้า 10.20 บาท แนวโน้มกำไร Q4 โตทะลัก รับอานิสงส์มาตรการช้อปช่วยชาติ
28 ธ.ค. 2559

ผู้สื่อข่าวรายงานว่า บริษัทสริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 11.52 น. ราคาอยู่ที่ 9.20 บาท บวก 0.35 บาท หรือ 3.95% สูงสุดที่ 9.25 บาท ต่ำสุดที่ 8.80บาท มูลค่าซื้อขายที่ 52.31 ล้านบาท ซึ่งราคาหุ้น FN ปรับตัวขึ้นสูงสุดตั้งแต่เข้าซื้อขายในตลาดหลักทรัพย์ฯ เมื่อวันที่ 14 พ.ย.59

ด้านบล.ฟินันเซีย แนะนำ “BUY” ราคาเป้าหมาย 10.20 บาท/หุ้น มองโดดเด่นสุดในกลุ่มค้าปลีก แนวโน้มกำไรสุทธิ 4Q16 น่าจะเติบโตดีทั้ง Q-Q และ Y-Y เป็นกำไรสูงสุดของปี ผลจากการตอบรับที่ดีมากของสาขาใหม่แห่งที่ 8 ที่อยุธยา รวมถึงอานิสงส์เชิงบวกจากมาตรการช้อปช่วยชาติในเดือน ธ.ค. ฝ่ายวิจัยยังคงประมาณการกำไรสุทธิปี 2016 ลดลงเล็กน้อย 2.7% Y-Y จากกำลังซื้อที่ชะลอตัวในช่วงครึ่งปีแรกและไม่มีการเปิดสาขาใหม่ เราคาดกำไรจะกลับมาเติบโตโดดเด่นถึง 47% Y-Y ในปี 2017 โดยให้น้ำหนักต่อการเปิดสาขาใหม่เป็นหลัก จากทั้งการรับรู้รายได้เต็มปีของสาขาอยุธยา และยังมีแผนเปิด 2 สาขาใหม่ในปีหน้า ทั้งนี้ด้วยฐานที่ยังค่อนข้างต่ำของ FN ทำให้ยังมีช่องว่างในการเติบโตได้อีกมาก จากการเปิดสาขาใหม่, การแข่งขันที่อยู่ในระดับต่ำของธุรกิจ Outlet และความสามารถในการทำกำไรที่ทำได้โดดเด่นกว่ากลุ่มค้าปลีกอย่างมาก จึงคาดเห็นการเติบโตอย่างมีนัยสำคัญในช่วง 5 ปีข้างหน้า
โดยคาดการณ์อัตราการเติบโตของกำไรสุทธิปี 2017 – 2020 เฉลี่ยปีละ 28.7% CAGR ถือเป็นอัตราการเติบโตสูงสุดในกลุ่มค้าปลีก เราจึงเห็นว่า FN ควรเทรดที่ระดับ PEG สูงกว่าหรือเทียบเท่ากับกลุ่มค้าปลีก ซึ่งปัจุจุบันเทรดอยู่ที่ 1.7 เท่า ดังนั้นเราจึงปรับเพิ่มราคาเป้าหมายปี 2017 ขึ้นเป็น 10.2 บาท (อิง DCF, คิดเป็น Implied PEG 1.7 เท่า) จากเดิม 6 บาท (คิดเป็น PEG เพียง 1 เท่า) ทั้งนี้ประมาณการของเรายังมี Upside หากบริษัทสามารถเปิดสาขาใหม่ได้มากกว่าสมมติฐานของเราที่ 2 แห่งต่อปี ที่ราคาเป้าหมายใหม่ของเรายังมี Upside 14% แนะนำซื้อลงทุน